
                                     RAPORT

asupra  propunerii legislative privind modificarea şi completarea Legii nr.370/2004 pentru alegerea Preşedintelui României, în sensul introducerii unui punct suplimentar la art.1 din lege, prin care se va institui obligativitatea prezenţei la urne a cetăţenilor români cu drept de vot
              
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă privind modificarea şi completarea Legii nr.370/2004 pentru alegerea Preşedintelui României, în sensul introducerii unui punct suplimentar la art.1 din lege, prin care se va institui obligativitatea prezenţei la urne a cetăţenilor români cu drept de vot, trimisă cu adresa nr.Pl-x 381/2006 şi  înregistrată cu nr. 31/327 din  10  martie 2009.
               
Senatul, în calitate de primă Cameră sesizată, a respins iniţiativa legislativă în şedinţa din 19 aprilie  2006.

             
Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             
Consiliul Legislativ, prin avizul nr.426 din 26  aprilie 2005, a avizat negativ  propunerea legislativă. 
             
Guvernul, prin punctul de vedere  transmis,  nu  susţine adoptarea acestei iniţiative legislative.

              
Propunerea legislativă are ca obiect de reglementare completarea art.1 din Legea nr.370/2004 pentru alegerea Preşedintelui României, în sensul instituirii obligativităţii prezenţei la urne a  cetăţenilor români cu  drept de vot şi  a unei contravenţii, în cazul neprezentării  acestora.
              
În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă, în şedinţa din 27 aprilie  2009. 
              
La dezbateri au fost prezenţi 15 deputaţi, din totalul de 24 membri ai Comisiei juridice, de disciplină şi imunităţi . 

             
În urma analizării iniţiativei  legislative a  expunerii de  motive, a avizului Consiliului Legislativ şi  a  punctului  de vedere al Guvernului, membrii Comisiei au  considerat că iniţiativa legislativă nu  se  justifică pentru  următoarele considerente:

∙ Dreptul de  vot, prevăzut la art.36 din Constituţie, alături de  dreptul de a fi ales prevăzut la  art.37, se înscriu în categoria  drepturilor politice. Sub acest aspect, dreptul de vot, ca de altfel toate celelalte drepturi politice recunoscute de legiuitorul constituant cetăţenilor, sunt drepturi subiective, fundamentale ale persoanei fizice şi, ca orice drept subiectiv, el poate să fíe exercitat sau să nu fie exercitat de către titular, această opţiune fiind de esenţa oricărui drept subiectiv;
∙ Dacă s-ar reglementa obligaţia juridică a cetăţenilor de a-şi exercita acest drept, aşa cum se propune prin proiectul de lege, ar însemna că dreptul de vot, statuat prin normă constituţională, să fie „transformat", prin normă de nivel inferior, într-o obligaţie de vot, încălcându-se, astfel, principiul constituţional al ierarhiei normelor juridice. Ca atare, având în vedere că legiuitorul constituant nu a reglementat şi obligaţia exercitării acestuia, rezultă neconformitatea propunerii legislative cu prevederile şi principiile Constituţiei. O eventuală reglementare în sensul propus nu s-ar putea face decât printr-o lege de revizuire a Constituţiei, caz în care ar urma ca dreptul de vot să fie, eventual, înscris la capitolul privind „îndatoririle fundamentale".
Faţă de aceste considerente, membrii Comisiei au hotărât, cu  unanimitate de voturi, să  propună plenului Camerei  Deputaţilor, spre dezbatere si  adoptare, Raportul de respingere a propunerii legislative privind modificarea şi completarea Legii nr.370/2004 pentru alegerea Preşedintelui României, în sensul introducerii unui punct suplimentar la art.1 din lege, prin care se va institui obligativitatea prezenţei la urne a cetăţenilor români cu drept de vot. 
                 În raport cu obiectul şi conţinutul reglementării, propunerea legislativă face parte din categoria legilor organice.
                          PREŞEDINTE,                                      SECRETAR,

